CELEX: C2004/251/39
Language: da
Date: 2004-10-09 00:00:00
Title: Sag T-258/04: Sag anlagt den 28. juni 2004 af Republikken Polen mod Kommissionen for De Europæiske Fællesskaber

9.10.2004   
            
            
               DA
            
            
               Den Europæiske Unions Tidende
            
            
               C 251/21
            
         Sag anlagt den 28. juni 2004 af Republikken Polen mod Kommissionen for De Europæiske Fællesskaber
   (Sag T-258/04)
   (2004/C 251/39)
   Processprog: polsk
   Ved De Europæiske Fællesskabers Ret i Første Instans er der den 28. juni 2004 anlagt sag mod Kommissionen for De Europæiske Fællesskaber af Republikken Polen ved Jarosław Pietras, som befuldmægtiget.
   Sagsøgeren har nedlagt følgende påstande:
   
               —
            
            
               Artikel 5, artikel 6, stk. 1, 2 og 3, og artikel 7, stk. 1, samt artikel 8, stk. 2, litra a), i Kommissionens forordning (EF) nr. 60/2004 af 14. januar 2004 om overgangsforanstaltninger for sukker som følge af Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse (EFT L 9, s. 8), annulleres.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter:
   Sagsøgeren har gjort følgende anbringender gældende vedrørende artikel 5 i forordning nr. 60/2004:
   
               —
            
            
               Tilsidesættelse af princippet om de frie varebevægelser ved indførelse af en erga omnes importafgift, der overstiger de toldsatser, der var gældende i perioden før Polens tiltrædelse af Den Europæiske Union.
            
         
               —
            
            
               Kommissionens manglende kompetence samt tilsidesættelse af artikel 22 og artikel 41, stk. 1, og 5. del i bilag IV til akten vedrørende vilkårene for Den Tjekkiske Republiks, Republikken Estlands, Republikken Cyperns, Republikken Letlands, Republikken Litauens, Republikken Ungarns, Republikken Maltas, Republikken Polens, Republikken Sloveniens og Den Slovakiske Republiks tiltrædelse og tilpasningerne af de traktater, der danner grundlag for Den Europæiske Union (1), ved vedtagelse af foranstaltninger, hvorved de i denne akt fastlagte betingelser for anvendelse af bestemmelserne vedrørende toldunionen på Republikken Polen ændres, samt ved udstrækning af den anfægtede bestemmelse til produkter, der ikke er omfattet af den fælles landbrugspolitik.
            
         
               —
            
            
               Tilsidesættelse af princippet om forbud mod forskelsbehandling på grundlag af nationalitet ved vedtagelse af foranstaltninger, der fastsætter en anden behandling for retssubjekter fra Polen end fra Fællesskabet med 15 stater, der befinder sig i sammenlignelige situationer.
            
         
               —
            
            
               Tilsidesættelse af væsentlige formkrav ved en utilstrækkelig begrundelse af de vedtagne foranstaltninger.
            
         
               —
            
            
               Tilsidesættelse af princippet om beskyttelse af den berettigede forventning ved indførelse af en ordning, der er i strid med de betingelser, der er fastsat i ovennævnte tiltrædelsesakt, for produkter, der den 1. maj 2004 var midlertidigt oplagret eller underlagt en toldprocedure eller som var under transitforsendelse i det udvidede Fællesskab, og navnlig ved indførelse af importafgifter til en sats, der overstiger den sats, der var gældende på tidspunktet for Polens tiltrædelse af Den Europæiske Union.
            
         Hvad angår artikel 6, stk. 1 og 2, i forordning nr. 60/2004 har sagsøgeren påberåbt sig, Kommissionens manglende kompetence samt tilsidesættelse af artikel 22 og 41, stk. 1, samt 4. del i bilag IV til ovennævnte tiltrædelsesakt, sammenholdt med Rådets forordning (EF) nr. 1260/2001 af 19. juni 2001 om den fælles markedsordning for sukker (2), for så vidt som Kommissionen efter de anfægtede bestemmelser ligeledes tager forarbejdede produkter med et bestemt sukkerindhold (sukkerækvivalent) i betragtning ved fastsættelsen af, om der er unormale lagre af sukker og isoglucose, og for så vidt som de anfægtede bestemmelser indfører et forbud mod, at unormale sukker og isoglucoselagre fjernes fra markedet ved udførsel af forarbejdede produkter med et bestemt sukkerindhold (sukkerækvivalent).
   Hvad angår artikel 6, stk. 3, artikel 7, stk. 1, og artikel 8, stk. 2, litra a), i forordning nr. 60/2004 har sagsøgeren påberåbt sig en tilsidesættelse af loyalitetsprincippet og princippet om god tro i forholdet mellem medlemsstaterne og Fællesskabets institutioner (artikel 10 EF), idet Polen ved de anfægtede bestemmelser pålægges forpligtelser, som det i praksis er umuligt at opfylde, og idet det afvises at samarbejde om at overvinde de vanskeligheder, der opstår.
   Hvad angår alle de anfægtede bestemmelser i forordning nr. 60/2004 har sagsøgeren påberåbt sig, at Kommissionen har misbrugt sine beføjelser ved at vedtage foranstaltninger, hvis reelle formål ikke er at lette gennemførelsen i Polen af bestemmelserne om den fælles landbrugspolitik, men at beskytte Fællesskabet med 15 stater mod konkurrence fra polske landbrugsprodukter.
   
      (1)  EUT L 236 af 23.9.2003, s. 33.
   
      (2)  EFT L 178 af 30.6.2001, s. 1, med senere ændringer.